FOTO'S: Polisie toon hul staal op Vlakte ná Cele se aankondiging | Netwerk24
Deur Meghan Lawrence 12 Julie 2019 09:13
Die operasie is begin etlike ure nadat Bheki Cele, minister van polisie, aangekondig het dat die weermag vir drie maande op die Kaapse Vlakte ontplooi sal word. Foto: Jaco Marais
Die Kaapstad-metro het Vrydagoggend gesê hulle verwelkom die aankondiging dat swaar gewapende polisielede saam met lede van die weermag vir die volgende drie maande as deel van 'n grootskaalse ingrypingsoperasie alle bende- en moordgeteisterde gebiede op die Kaapse Vlakte "afbaken" om 'n einde aan geweldsmisdade te maak.
JP Smith, burgemeesterskomiteelid vir veiligheid, sê hulle verwelkom die besluit om die polisiekantore te probeer stabiliseer waar gemeenskapslede erg weens bendebedrywighede en misdaad ly.
Smith sê die DA sê al vir 'n geruime tyd dat dit nie moontlik is dat beleggings in maatskaplike ontwikkeling en infrastruktuur gebruik kan word om omstandighede in dié gebiede te normaliseer, as stabiliteit nie eers verseker kan word nie.
"Die koeëls moet eers ophou vlieg voordat klinieke en biblioteke kan oopbly of behuising kan verbeter. Dit sal daartoe bydra dat die gemeenskap weer kan funksioneer en sodoende sal werkskepping plaasvind."
Swaar gewapende polisielede is Vrydag in die vroeë oggendure op die Kaapse Vlakte ontplooi. Die weermag was egter nie teenwoordig nie.Foto: Jaco Marais
Smith sê hy verwelkom die ontplooiing van die weermag op kort termyn sodat die polisie ondersoeke kan afhandel en mense kan vervolg sodat hulle vir hul dade kan boet.
Hy meen egter dat die ontplooiing net 'n tydelike oplossing is sodat vrede in gemeenskappe bewerkstellig kan word.
Bheki Cele, minister van polisie, en genl. Khehla Sitole, nasionale polisiekommissaris, het dié drastiese en buitegewone ingryping Donderdagaand by die parlement aangekondig nadat Cele sy begrotingsrede gelewer het.
Cele sê hy en Nosiviwe Mapisa-Nqakula het in hul hoedanigheid as medevoorsitters van die ministers in die veiligheidsgroepering ná die 13 moorde in Philippi die afgelope naweek besluit dat iets gedoen moet word om die moorde op die Kaapse Vlakte te stop.
Onder die 13 slagoffers was ses jong vroue wat Vrydagaand doodgeskiet is. Een van die slagoffers se ma, Ernes Anderson, het aan die publikasie GroundUp gesê, haar dogter, Siya (20) en vyf vriendinne is in hul erf doodgeskiet in wat soos beplande teregstellings gelyk het.
Tog is die motief vir die moorde op Siya, Zoleka Bulana (27), Queen Bulana (26), Nomathandazo Nomgcana (18), Gcobisa en Lelethu nie bekend nie. Gcobisa en Lelethu se van en ouderdom kon nie deur GroundUp vasgestel word nie.
Cele het Donderdagaand gesê hy hoop die operasie kan die situasie op die Kaapse Vlakte omkeer.
Die teenmisdaadoperasie op die Kaapse Vlakte het Vrydag om 02:00 begin. Foto: Jaco Marais
Voertuie is voorgekeer en deursoek. Foto: Jaco Marais
'n Lid van die polisie dra 'n klapmus teen die Kaapse winterkoue. Foto: Jaco Marais
Bheki Cele het die hoop uitgespreek dat die ontplooiing die situasie op die Kaapse Vlakte sal omkeer. Foto: Jaco Marais